Lyamcheche, Okotoba 14
Myiche kwangune.—Mat. 11:28.
Twasagwile kutama umi wakulipeleka soni kukamula masengo mwamachili. Yesu watukalamwisye kuti ŵandu chachitulagasya. Nambo mpaka tujembecheye kuti Yehofa chachitupa machili kuti tukombole kupilila yakusawusya yiliyose. Patukupilila ni patukusalimbangana. (Yak. 1:2-4) Mpaka tujembecheyesoni kuti Yehofa chachitupa yatukusosechela, soni kuti Yesu chachitusamalila, nambosoni kuti abale ni alongo wetu chachitulimbikasya. (Mat. 6:31-33; Yoh. 10:14; 1 Ates. 5:11) Kusala yisyene, tukwete yosope yakutukamuchisya kupilila yakusawusya yiliyose. Jwamkongwe jwele Yesu ŵamposisye “ulwele wa kumwesi” jwapatile chipumulisi palisiku lilyolyo lyaŵamposisye. (Luk. 8:43-48) Kuti jwalakwe apitilisyepe kupata chipumulisichi jwasosekwe kuŵa jwakulijiganya jwa Klistu jwakulupichika. Ana akuganisya kuti jwalakwe jwatesile chichi? Aganichisye ya mbote jakapatile jwalakwe akaŵe jwakulijiganya jwa Yesu. Jwalakwe akaliji ni Yesu kwinani. Yiliyose yakayilesile jwalakwe ni chakulinga chakuti amkuye Yesu ngamkaniyipunda upile wakapatile. Chinga chembecheyo chetu chili chakwawula kwinani kapena kutama pachilambo chapasi, mpaka tuŵe ŵakuyamichila kuti twakundile kuŵilanga kwa Yesu kwakuti, “Myiche kwangune.” w19.09 25 ¶21-22
Lyamsano, Okotoba 15
Nyumba jikusataŵidwa ni ŵandu ŵalunda, soni jikusatamilichika ni ŵandu ŵamtima wakupikanichisya chenene yindu.—Mis. 24:3.
Pakusaka kupochela chikamuchisyo, Achalume ŵa Daudi ŵamŵendile mundu jwine jwakusichila jwa Chiyisalayeli lina lyakwe Nabala kuti ŵape kachakulya. Jemanjaji ŵayiwonaga kuti kuŵenda chakulyaku kuli kwakomboleka ligongo ŵasamalilaga ngondolo sya Nabala. Nambope ligongo lya mtima wakulinonyela, Nabala nganijupeleka chilichose. Yeleyi yamsakalisye mnope Daudi mwamti jwasachilile kumwulaga Nabala yalumo ni jwamlume julijose jwa m’nyumba mwakwe. (1 Sam. 25:3-13, 22) Nambope, ŵamkwakwe Nabala ŵelesoni ŵaliji ŵakusalala lina lyakwe Abigelo, ŵaliji ŵalunda. Jwalakwe mwakulimba mtima ŵatindiŵele pasajo sya Daudi ni kumsalila Daudijo kuti ngakusosekwa kumwulaga Nabala soni achalume ŵakwe. Jwalakwe ŵamsalile Daudi kuti ajileche nganiji m’miyala mwa Yehofa. Daudi yamkamwile mtima ligongo lyakulinandiya kwa Abigelo soni kutenda kwakwe yindu mwalunda. Mwamti jwalakwe jwamanyilile kuti Abigelo jwatumisidwe ni Yehofa. (1 Sam. 25:23-28, 32-34) Abigelo jwalosisye ndamo syasyamtendekasisye jwalakwe kuŵa jwakusosekwa kwa Yehofa. Mwakulandana ni Abigelo, alongo ŵa Chiklistu ŵakusatenda yindu mwalunda, Yehofa mpaka ŵakamulichisye masengo pakulimbikasya maŵasa gawo soni ŵandu ŵane mumpingo.—Tit. 2:3-5. w19.10 23 ¶10
Lyakuŵeluka, Okotoba 16
Mkopoche mumsindamo, kuti mtakulemwa nawo pampepe, ni kumgwila chilango chawo.—Ciw. 18:4.
Aklistu wosope ŵasyesyene, akusosekwa kusamala ni chilichose chakwayana ni Babulo Jwamkulungwa. Komboleka kuti jwakulijiganya Baibulo jwaliji mu dini jaunami mkanatande kulijiganya usyesyene. Mwinesoni jwaliji ali mkutenda nawo yindu yine yakwayana ni dinijo. Kapena jwapelekaga mbiya pakamuchisya dinijo. Myoyo jwakulijiganya Baibulo mkanaŵe kumjitichisya kuŵa jwakulalichila jwangabatiswa akusosekwa kumasya mkamulano uliwose wawapali ni dini jaunami. Jwalakwe akusosekwa kulemba chikalata chakulilekanganya ni dinijo kapena chiŵanja chilichose chachikusakamulana ni Babulo Jwamkulungwa. Mklistu jusyesyene akusosekwa kulolechesya kuti masengo gakusakamula ngagakukwayana ni Babulo Jwamkulungwa. (2 Akoli. 6:14-17) Ligongo chichi tukuŵecheta mwangapita mumbali panganiji? Ligongo lyakuti ngatukusaka kujigala nawo mbali atapanandi mu yijiganyo yaunami soni ndamo syakusakala sya dini jaunami, syele Mlungu akusasiwona kuti sili syakunyalaya.—Yes. 52:11. w19.10 12 ¶16-17
sna_Latn ltz_Latn tum_Latn lin_Latn tum_Latn tum_Latn umb_Latn tum_Latn tum_Latn